[Video] Eetgerei wat jy kan eet!Bakey’s eetbare eetgerei Weggooibare eetgerei het sopas ŉ nuwe (groen) baadjie aangetrek danksy dié eetbare eetgerei van Bakey’s. Tot redelik onlangs was plastiek eetgerei die enigste oplossing wat ons gehad het vir weggooibare eetgerei, maar Bakey’s in Indië het nou met ŉ splinternuwe oplossing vorendag gekom: wat daarvan as jy jou koffie kon roer en dan die lepeltjie kon eet?! Narayana Peesapaty het Bakey’s in 2011 in Indië gestig om alternatiewe tot plastiek eetgerei en bamboes eetstokkies te verskaf. Die eetbare eetgerei, in die vorm van ŉ lepel, word gemaak van verskillende tipes meel en dit bevat nie enige bymiddels of preserveermiddels nie. Volgens Bakey’s word die eetgerei boonop van sorghummeel gemaak, wat tot 60 keer minder water gebruik as rys. “As jy dit nie wil eet nie, kan jy dit eenvoudig weggooi,” verduidelik Bakey’s op sy webwerf. “Insekte, voëls of rondloperdiere sal dit vinnig verslind of dit sal binne drie tot sewe dae natuurlik afbreek.” Die raklewe van dié lepels is ongeveer 18 maande en ondersteuners van die Ketto-skarefinansieringsveldtog sal waarskynlik in Mei hul eerste bestellings ontvang. Daar is ook ŉ veldtog op Kickstarter waar jy ongeveer $10 vir 100 lepels betaal, of $24 vir 500 lepels. Lees meer: Bakey’s, Kickstarter Kyk gerus ook na die TEDxVITVellore-video heel onderaan waar Peesapaty meer vertel oor die lepels.